ไฟเขียว‘ไทยออยล์’ลงทุนพันล้านเหรียญ
ผู้ถือหุ้นไทยออยล์ไฟเขียวก่อหนี้ 1,000 ล้านเหรียญสหรัฐ เตรียมพร้อมลงทุน
3 เม.ย. 2556

ผู้ถือหุ้นไทยออยล์ไฟเขียวก่อหนี้ 1,000 ล้านเหรียญสหรัฐ เตรียมพร้อมลงทุน 
นายวีระศักดิ์ โฆษิตไพศาล ประธานเจ้าหน้าที่บริหารและกรรมการผู้จัดการใหญ่ บริษัท ไทยออยล์ (TOP) เปิดเผยว่า ผู้ถือหุ้นอนุมัติให้บริษัทออกและเสนอขายหุ้นกู้ให้นักลงทุนทั้งในและต่างประเทศ วงเงิน 1,000 ล้านเหรียญสหรัฐ เพื่อเตรียมพร้อมการลงทุนและโอกาสที่จะเกิดขึ้น 
สำหรับภาพรวมธุรกิจปีนี้น่าจะทรงตัวจากปีก่อน ซึ่งภาพรวมของธุรกิจน้ำมันอยู่ในภาวะที่ปริมาณผลิตมากกว่าความต้องการใช้ และคาดว่าราคาน้ำมับดิบเฉลี่ยน่าจะอยู่ในระดับ 100 เหรียญสหรัฐต่อบาร์เรล
“ปีนี้คาดว่าอัตรากำไรขั้นต้นของค่าการกลั่นน่าจะอยู่ในระดับใกล้เคียงปีก่อนที่ทำได้ 6.9 เหรียญสหรัฐต่อบาร์เรล”
สำหรับการทำธุรกิจยุคการแข่งขันสูง การควบคุมต้นทุนค่าใช้จ่ายเป็นสิ่งสำคัญสุด ซึ่ง TOP ถือว่ามีต้นทุนต่ำอยู่ที่ 1.9 เหรียญสหรัฐต่อบาร์เรล ถือว่าเป็นระดับที่แข่งขันได้และทำให้มีกำไรขั้นต้นดีขึ้น
แผนลงทุนในปีนี้มุ่งเพิ่มประสิทธิภาพผลิตภัณฑ์ และขณะนี้กำลังศึกษาไปลงทุนในกลุ่มประเทศอาเชียนรองรับการเปิดประชาคมเศรษฐกิจอาเซียน (เออีซี) เช่น ประเทศพม่า และอยู่ระหว่างศึกษาโรงกลั่นโตตานีนาของรัฐบาลอินโดนีเซีย คาดได้ข้อสรุป 34 เดือน 
“การเพิ่มมูลค่าผลิตภัณฑ์ เช่น การผลิตยางมะตอย ซึ่งเป็นผลพลอยได้จากการผลิตน้ำมันเครื่องพื้นฐาน แต่หากขายยางมะตอยล้วนๆ จะได้อัตรากำไรไม่ดี บริษัทจึงพัฒนาเป็นรอมมิก ซึ่งมีเกรดดีกว่า และการที่รัฐลงทุน 2.2 ล้านล้านบาท จะส่งผลดีต่อธุรกิจยางมะตอย”
นอกจากนี้ บริษัทอยู่ระหว่างการเพิ่มกำลังการผลิตสารทำละลายจากเดิมที่มีกำลังผลิต 7.6 หมื่นตัน เพิ่มเป็น 1.4 แสนตัน เพื่อรองรับการเติบโตในอนาคตตามอุตสาหกรรมรถยนต์และธุรกิจที่เกี่ยวเนื่องกับสี ซึ่งปลายปีนี้น่าจะแล้วเสร็จ
นายวีระศักดิ์ กล่าวว่า ปีที่ผ่านมาใช้กำลังการผลิต 101% ของกำลังการกลั่นทั้งหมด หรือกลั่นน้ำมัน 2.75 แสนบาร์เรลต่อวัน โดย 87% เป็นการผลิตขายในประเทศสนับสนุนการเติบโตของเศรษฐกิจ
ธุรกิจพาราไซลีนยังเติบโตได้ตามความต้องการใช้ โดยเฉพาะจากประเทศจีน คาดว่าส่วนต่างราคาผลิตภัณฑ์ (สเปรด) อยู่ในระดับ 400-500 เหรียญสรัฐต่อตัน